[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 27.6.2006

KOM(2006) 340 endelig

2006/0117 (COD)

Forslag til

EUROPA-PARLAMENTETS OG RÅDETS BESLUTNING

om berigtigelse af direktiv 2002/2/EF om ændring af Rådets direktiv 79/373/EØF om handel med foderblandinger

(forelagt af Kommissionen)

BEGRUNDELSE

1. Direktiv 2002/2/EF

Ved Europa-Parlamentets og Rådets direktiv 2002/2/EF af 28. januar 2002[1] blev Rådets direktiv 79/373/EØF om handel med foderblandinger[2] ændret, for så vidt angår mærkningsbestemmelserne.

Det er bl.a. fastsat i artikel 1, nr. 4), i direktiv 2002/2/EF, som erstatter artikel 5c i direktiv 79/373/EØF, at den procentvise andel af fodermidler i andre foderblandinger end foderblandinger bestemt til selskabsdyr skal angives i rækkefølge efter faldende vægt udtrykt i vægtprocent, idet der tillades en tolerance på ± 15 % af den angivne værdi.

Desuden er det fastsat i artikel 1, nr. 1), litra b), i direktiv 2002/2/EF, som indsætter et litra l) i artikel 5, stk. 1, i direktiv 79/373/EØF, at de nøjagtige vægtprocenter af de fodermidler, der indgår i foderblandingerne, skal oplyses efter anmodning fra kunden.

2. Domstolens dom af 6. december 2005

Domstolen har af retter i Det Forenede Kongerige, Italien og Nederlandene fået forelagt en række præjudicielle spørgsmål i henhold til EF-traktatens artikel 234, som i alt væsentligt vedrører gyldigheden af direktiv 2002/2/EF, særlig artikel 1, nr. 1), litra b), og artikel 1, nr. 4).

Spørgsmålene blev forelagt i forbindelse med behandlingen af stævninger indgivet af foderblandingsfabrikanter eller repræsentanter for den pågældende erhvervsgren om annullering eller suspension af de bestemmelser, der er vedtaget til gennemførelse i national ret af de anfægtede bestemmelser i direktiv 2002/2/EF.

Ved dom af 6. december 2005[3] forkastede Domstolen de argumenter, der blev fremført for at anfægte gyldigheden af retsgrundlaget (EF-traktatens artikel 152, stk. 4, litra b)) for vedtagelse af direktiv 2002/2/EF, og gav institutionerne medhold i deres anbringender.

Domstolen forkastede også de argumenter, der blev fremført for at anfægte gyldigheden af direktivet under hensyn til princippet om ligebehandling og om forbud mod forskelsbehandling.

Domstolens gennemgang af argumenterne med hensyn til proportionalitetsprincippet har intet frembragt, der kan rejse tvivl om gyldigheden af artikel 1, nr. 4), i direktiv 2002/2/EF. Domstolen fastslog dog, at direktivets artikel 1, nr. 1), litra b), var ugyldigt under hensyn til proportionalitetsprincippet.

Domstolen fandt således, at forpligtelsen til efter anmodning at oplyse kunderne den nøjagtige mængdemæssige sammensætning af foderblandinger ikke kan retfærdiggøres med det hensyn til beskyttelse af den offentlige sundhed, der forfølges, og som åbenbart rækker ud over, hvad der er nødvendigt for at nå dette mål[4].

3. Forslag

I overensstemmelse med EF-traktatens artikel 233, som bestemmer, at den eller de institutioner, fra hvilken en annulleret retsakt hidrører, har pligt til at gennemføre de til dommens opfyldelse nødvendige foranstaltninger, foreslås det at berigtige direktiv 2002/2/EF ved en beslutning, hvorved den ugyldige bestemmelse, dvs. direktivets artikel 1, nr. 1), litra b), udgår.

Af hensyn til konsekvensen bør alle henvisninger til den bestemmelse, der udgår, også fjernes. Alle henvisninger til artikel 5, stk. 1, litra l), i direktiv 79/373/EØF, som blev indsat ved artikel 1, nr. 1), litra b), i direktiv 2002/2/EF, bør derfor udgå. En sådan henvisning findes i artikel 1, nr. 6), i direktiv 2002/2/EF, hvorved der blev indsat en artikel 15a i direktiv 79/373/EØF. Bestemmelsens ordlyd bør derfor tilpasses i overensstemmelse hermed.

Forslaget fremsættes i form af en berigtigende beslutning efter princippet om, at ændringsretsakter ikke bør ændres, men at de dog kan berigtiges. Det foreslås at berigtige direktivet ved en beslutning, hvilket vil sikre en gennemsigtig og klar fællesskabslovgivning uden at pålægge medlemsstaterne en direkte forpligtelse til at ændre deres nationale lovgivning, da de under alle omstændigheder har pligt til at træffe alle foranstaltninger, som er egnede til at sikre opfyldelse af Domstolens dom i de nationale retssystemer, jf. EF-traktatens artikel 10.

2006/0117 (COD)

Forslag til

EUROPA-PARLAMENTETS OG RÅDETS BESLUTNING

om berigtigelse af direktiv 2002/2/EF om ændring af Rådets direktiv 79/373/EØF om handel med foderblandinger

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 152, stk. 4, litra b),

under henvisning til forslag fra Kommissionen[5],

under henvisning til udtalelse fra Det Europæiske Økonomiske og Sociale Udvalg[6],

under henvisning til udtalelse fra Regionsudvalget[7],

efter proceduren i traktatens artikel 251[8], og

og ud fra følgende betragtninger:

(1) De Europæiske Fællesskabers Domstol har ved dom af 6. december 2005 i de forenede sager C-453/03, C-11/04, C-12/04 og C-194/04[9] kendt artikel 1, nr. 1), litra b), i Europa-Parlamentets og Rådets direktiv 2002/2/EF[10], som ændrede Rådets direktiv 79/373/EØF[11], ugyldig under hensyn til proportionalitetsprincippet. Ved den pågældende bestemmelse blev der indsat et litra l) i artikel 5, stk. 1, i direktiv 79/373/EØF, ifølge hvilket foderblandingsfabrikanter efter anmodning fra kunden skal oplyse den nøjagtige sammensætning af en foderblanding.

(2) Ifølge traktatens artikel 233 har den eller de institutioner, fra hvilken en annulleret retsakt hidrører, pligt til at gennemføre de til dommens opfyldelse nødvendige foranstaltninger.

(3) Direktiv 2002/2/EF bør derfor berigtiges -

VEDTAGET FØLGENDE BESLUTNING:

Artikel 1

Direktiv 2002/2/EF berigtiges således:

1) Artikel 1, nr. 1), litra b), udgår.

2) I artikel 1, nr. 6), i teksten til artikel 15a i direktiv 79/373/EØF, ændres "artikel 5, stk. 1, litra j) og l)" til "artikel 5, stk. 1, litra j)".

Artikel 2

Denne beslutning træder i kraft på dagen efter offentliggørelsen i Den Europæiske Unions Tidende .

Artikel 3

Denne beslutning er rettet til medlemsstaterne.

Udfærdiget i Bruxelles, den .

På Europa-Parlamentets vegne På Rådets vegne

Formand Formand

[1] EFT L 63 af 6.3.2002, s. 23.

[2] EFT L 86 af 6.4.1979, s. 30. Senest ændret ved forordning (EF) nr. 807/2003 (EUT L 122 af 16.5.2003, s. 36).

[3] Forenede sager C-453/03, C-11/04, C-12/04 og C-194-04, ABNA Ltd m.fl. (endnu ikke offentliggjort i Samling af Afgørelser fra Domstolen og Retten i Første Instans).

[4] Jf. særlig dommens præmis 79-85.

[5] EUT C af , s. .

[6] EUT C af , s. .

[7] EUT C af , s. .

[8] EUT C af , s. .

[9] ABNA Ltd m.fl. (endnu ikke offentliggjort i Samling af Afgørelser fra Domstolen og Retten i Første Instans).

[10] EFT L 63 af 6.3.2002, s. 23.

[11] EFT L 86 af 6.4.1979, s. 30. Senest ændret ved forordning (EF) nr. 807/2003 (EUT L 122 af 16.5.2003, s. 36).